Vnsenn gunstigenn gruth thuuornn. Achtbare inbesunder gude frundt vnde lieue naborc, vnsze kopmann hefft vns wemodich to vorstande geuen wo ann dem Raszeborgeschen gebede vnde des suluen strande, dat iwe actbarheit in regemente hefft, edder dar up de negede, Gode barmet, en schutte van der Narue kamende myt kopmans gudere nu vor dusseme jare sy gebleuen vnde g[e]strandet, de wille den de vnszen dar uppe ere gudere vorlaren hebben. Js worumme vnsze fruntlicke boghere vnde bede vnszem kopman ere gudere, de dar geborgen synn, willen wedder rekeren folgen latenn, vnde van dat tho bringende vorgunnen dar vann na gelegenheit der gudere vnde swarheit der suluen berginge, titlick berchgelt thonemende, gelick gy wolden den jwen van vns to bescherende, dat Godt affwende, dar idt up dem vnszenn den jwen wedderfaren were, ock dath vorschulde wy tegen jw alsze vnszen fruntlicken lieuen naboren in anderenn edder gelickenn willigh gerne wedderumme, ock sulke geborgen gudere jegenwardigen breffes wysser Peter Nagel van wegen vnszes kopmans laten antwerden, de des macht vnde beuel hefft, vnde begherenn des jwer achtbarheit touorlatige auerschreuen antwordt; Gade beualen. Schreuen vnder vnszer stadt secret am mandage na sunte Vitj anno xv(c)xj.